
I. PREDBEŽNÉ STANOVISKO
1. Názov
Návrh smernice Európskeho parlamentu a Rady o európskom vyšetrovacom príkaze 
v trestných veciach a európskom príkaze na účasť na diaľku (prepracované znenie)
(ďalej len „návrh“)
2. Číslo a dátum zverejnenia dokumentu Európskou komisiou
COM (2026) 313 final, 23. júna 2026

3. Gestor
Ministerstvo spravodlivosti Slovenskej republiky 

4. Spolugestor/i
Generálna prokuratúra Slovenskej republiky
Ministerstvo vnútra Slovenskej republiky

5. Stupeň dôležitosti návrhu 
Legislatívny právny akt so strednou dôležitosťou.

6. Stručné zhrnutie obsahu a cieľa návrhu
Európsky vyšetrovací príkaz predstavuje významný nástroj justičnej spolupráce v trestných veciach medzi členskými štátmi Európskej únie. V súčasnosti je táto oblasť upravená smernicou Európskeho parlamentu a Rady 2014/41/EÚ z 3. apríla 2014 o európskom vyšetrovacom príkaze v trestných veciach[footnoteRef:1], ktorej účelom je uľahčiť vzájomné uznávanie 
a vykonávanie rozhodnutí smerujúcich k získaniu dôkazov v trestnom konaní. Doterajšie uplatňovanie smernice 2014/41/EÚ v praxi poukázalo na viaceré otázky a nejasnosti súvisiace s cezhraničným získavaním dôkazov. Tieto nejasnosti viedli k rozdielnemu výkladu a uplatňovaniu smernice v jednotlivých členských štátoch a poukázali na potrebu ďalšieho spresnenia niektorých jej ustanovení.  [1:  Smernica Európskeho parlamentu a Rady 2014/41/EÚ z 3. apríla 2014 o európskom vyšetrovacom príkaze 
v trestných veciach ] 

Predložený návrh prepracovaného znenia smernice preto smeruje k spresneniu pravidiel týkajúcich sa európskeho vyšetrovacieho príkazu (ďalej len „EVP“) a k zabezpečeniu jeho jednotnejšieho uplatňovania v praxi. Ide napríklad o otázky súvisiace s odpočúvaním telekomunikácií, cezhraničným sledovaním, používaním technických prostriedkov 
alebo ďalším použitím informácií získaných v rámci cezhraničnej spolupráce. 
Cieľom návrhu je predovšetkým modernizovať a zefektívniť pravidlá cezhraničnej spolupráce pri získavaní dôkazov v trestných veciach a zároveň vytvoriť spoločný právny rámec pre účasť osôb na trestnom konaní na diaľku.

Predložený návrh nepredstavuje iba čiastkovú novelizáciu smernice 2014/41/EÚ, 
ale jej rozsiahle prepracovanie. Návrh reaguje na poznatky z doterajšej aplikačnej praxe 
v oblasti EVP, vývoj judikatúry Súdneho dvora Európskej únie, a súčasne zavádza nový mechanizmus umožňujúci cezhraničnú účasť osôb na súdnom konaní prostredníctvom európskeho príkazu na účasť na diaľku (ďalej len „EPÚD“).

Možnosť účasti na trestnom konaní na diaľku môže prispieť k zníženiu počtu cezhraničných konaní vedených v neprítomnosti a k zjednodušeniu účasti osôb na konaní bez potreby 
ich fyzického presunu do iného členského štátu. Návrh zároveň reflektuje potrebu zabezpečiť, aby výkon práva na voľný pohyb v rámci Európskej únie neohrozoval účinné uplatňovanie procesných práv v trestnom konaní. V prípade obetí trestných činov môže využívanie účasti na diaľku zároveň prispieť k zníženiu rizika sekundárnej viktimizácie, 
a to najmä v prípadoch, keď by osobná účasť obete v inom členskom štáte predstavovala neprimeranú záťaž.

Z pohľadu aplikačnej praxe sa ako opodstatnené javia najmä také zmeny, ktoré by mohli prispieť k zvýšeniu právnej istoty, zjednodušeniu priamej komunikácie medzi príslušnými justičnými orgánmi, odstráneniu nejasností identifikovaných pri uplatňovaní smernice 2014/41/EÚ a k efektívnejšiemu cezhraničnému získavaniu dôkazov.

Navrhovaná úprava môže zároveň podporiť vzájomnú dôveru a užšiu spoluprácu medzi členskými štátmi v rámci európskeho priestoru slobody, bezpečnosti a spravodlivosti.

Návrh smernice je členený do ôsmich kapitol obsahujúcich celkovo 65 článkov.

7. Predbežná pozícia Slovenskej republiky
Právnym základom návrhu je článok 82 ods. 2 Zmluvy o fungovaní Európskej únie.

Slovenská republika víta predložený návrh a pozitívne hodnotí skutočnosť, že Európska komisia pri jeho príprave zohľadnila závery desiateho kola vzájomných hodnotení[footnoteRef:2] vykonávania EVP (ďalej len „záverečná správa“). Práve záverečná správa[footnoteRef:3] poukázala 
na viaceré oblasti, v ktorých sa medzi členskými štátmi uplatňuje odlišný výklad smernice.  [2:  Desiate kolo vzájomných hodnotení sa uskutočnilo v rokoch 2023 až 2024.]  [3:  Záverečná správa o desiatom kole vzájomných hodnotení vykonávania európskeho vyšetrovacieho príkazu (EVP) ] 


SR si uvedomuje, že narastajúca cezhraničná trestná činnosť si vyžaduje efektívny systém trestnej justície v Európskej únii založený na účinných právnych nástrojoch a úzkej 
a spoľahlivej spolupráci medzi členskými štátmi. Pri zavádzaní navrhovaných zmien je však zároveň potrebné venovať náležitú pozornosť zachovaniu primeranej ochrany základných práv a slobôd dotknutých osôb, ako aj zabezpečeniu spravodlivosti konania. 
Navrhovaná úprava by preto mala vytvárať primeranú rovnováhu medzi požiadavkou 
na efektívnu cezhraničnú justičnú spoluprácu a potrebou zachovania účinných procesných záruk.
SR sa domnieva, že riešenie identifikovaných nedostatkov a dosiahnutie väčšej miery jednotnosti v aplikačnej praxi by mohli významne prispieť k zefektívneniu justičnej spolupráce a k posilneniu vzájomnej dôvery medzi príslušnými orgánmi členských štátov.

Predmetný návrh SR vo všeobecnosti víta a podporuje.

8. Súlad so zásadou subsidiarity
Vzhľadom na cezhraničnú povahu cieľov, ktoré návrh sleduje, ako aj na existujúce právomoci Európskej únie v tejto oblasti, je prijatie návrhu na úrovni EÚ potrebné 
na ich účinné dosiahnutie. Z uvedeného dôvodu možno návrh považovať za súladný 
so zásadou subsidiarity zakotvenou v článku 5 Zmluvy o Európskej únii.

II. DOPLNENÉ PREDBEŽNÉ STANOVISKO
9. Hodnotenie obsahu a cieľov návrhu z pohľadu priorít a záujmov Slovenskej republiky 
K jednotlivým článkom návrhu zároveň uvádza nasledovné stanoviská:

Článok 1 – Predmet úpravy
Toto ustanovenie vymedzuje účel a predmet úpravy smernice. Upravuje predovšetkým pravidlá týkajúce sa získavania a výmeny dôkazov, vykonávania cezhraničných vyšetrovacích opatrení a účasti na trestnom konaní na diaľku. Ustanovenie zároveň zdôrazňuje potrebu rešpektovania základných práv a práva na spravodlivý proces.

Pozícia SR: SR nemá k základnému vymedzeniu predmetu smernice zásadné pripomienky. Zároveň však uvádza, že samotné začlenenie EVP a EPÚD do jedného právneho aktu nemení rozdiel v ich účele. Kým EVP je založený na vykonaní jedného alebo viacerých vyšetrovacích opatrení na účely získania dôkazu, EPÚD má umožniť cezhraničnú procesnú účasť osoby na súdnom konaní aj v situáciách, ktoré nemajú bezprostredný dôkazný účel. V tejto súvislosti SR považuje za vhodné zachovať predmetné rozlíšenie aj pri výklade jednotlivých ustanovení, najmä článkov 24 a 36.

Článok 2 – Vymedzenie pojmov
Článok 2 upravuje vymedzenie základných pojmov používaných v smernici.

Pozícia SR: SR považuje za potrebné pojem „zachytávanie komunikácie“ doplniť, prípadne jeho obsah normatívne presnejšie vymedziť, keďže jeho právna kvalifikácia má priamy vplyv na určenie procesného režimu podľa článkov 31 a 33, ako aj na jeho odlíšenie 
od technického sledovania upraveného v článkoch 28, 30 a 34. Potreba dostatočne určitého vymedzenia je významná najmä vzhľadom na technologický vývoj. Moderné technické opatrenia môžu umožňovať súčasné získavanie obsahu komunikácie, prevádzkových alebo lokalizačných údajov a zvukového alebo obrazového záznamu, pričom samotný druh použitého zariadenia nemusí postačovať na určenie správneho právneho režimu.

V prípade, ak by samostatné vymedzenie pojmu nebolo vzhľadom na požiadavku technologickej neutrality vhodné, SR navrhuje aspoň stanoviť základné funkčné kritériá, 
na základe ktorých bude možné odlíšiť odpočúvanie komunikácie od získavania už uložených údajov a od použitia technického záznamového alebo lokalizačného zariadenia.

Článok 3 – Európsky vyšetrovací príkaz a povinnosť vykonať ho
Toto ustanovenie vymedzuje pojem EVP a zároveň upravuje povinnosť príslušných orgánov zabezpečiť jeho vykonanie.
Pozícia SR: Za základné východisko SR považuje zachovanie povahy EVP ako rozhodnutia vydaného alebo potvrdeného justičným orgánom na vykonanie konkrétneho vyšetrovacieho opatrenia s cieľom získať dôkaz.

EVP by sa podľa SR nemal stať všeobecným nástrojom cezhraničného doručovania procesných dokumentov a doručovanie procesných písomností prostredníctvom 
EVP by malo predstavovať iba sprievodný úkon funkčne spojený s vykonaním konkrétneho vyšetrovacieho opatrenia.

Článok 4 – Rozsah pôsobnosti EVP
Článok 4 určuje rozsah EVP, teda ktoré vyšetrovacie opatrenia a úkony možno prostredníctvom EVP vykonať a ktoré sú z jeho pôsobnosti vylúčené.

Pozícia SR: Navrhovaná úprava tohto článku nadväzuje na článok 3. SR zároveň považuje za potrebné aj v rámci tohto ustanovenia dôsledne zachovať materiálnu väzbu EVP 
na získanie dôkazu. 

Rozhodujúcim kritériom nemá byť iba formálne označenie úkonu podľa vnútroštátneho práva, ale jeho skutočný procesný účel. Sprievodné úkony by preto mali byť vykonateľné prostredníctvom EVP iba v rozsahu, v akom sú potrebné na realizáciu konkrétneho vyšetrovacieho opatrenia.

Článok 5 – Druhy konaní, pre ktoré možno vydať EVP
Toto ustanovenie vymedzuje konania, v ktorých možno vydať EVP.

Pozícia SR: SR podporuje cieľ umožniť efektívne cezhraničné získavanie dôkazov 
aj v určitých konaniach smerujúcich ku konfiškácii. Vývoj právnej úpravy konfiškácie zahŕňa 
aj konania, ktoré nemusia byť bezprostredne naviazané na klasické trestné stíhanie konkrétnej osoby. 

Použitie slovného spojenia „konanie v trestných veciach“ na všeobecné vymedzenie pôsobnosti EVP môže mať širšie dôsledky pre jeho celkové koncepčné nastavenie. 
SR považuje za vhodné presnejšie vymedziť okruh ďalších konaní trestnoprávneho charakteru, ktoré majú byť predmetným ustanovením zahrnuté. Súčasne SR navrhuje zachovať jasné rozlíšenie medzi opatreniami na vyhľadávanie, identifikáciu, dokazovanie pôvodu majetku a samotným zaistením alebo konfiškáciou.
Článok 6 – Obsah a forma EVP
Článok 6 stanovuje povinné náležitosti a formu EVP, ako aj pravidlá týkajúce sa jeho vyhotovenia a prekladu.

Pozícia SR: 
Osobitnú pozornosť si v súvislosti s týmto ustanovením vyžaduje rozšírenie informačnej povinnosti vo vzťahu k opravným prostriedkom. Formulár EVP by nemal vyžadovať všeobecný alebo vyčerpávajúci opis vnútroštátneho systému právnej ochrany. 
SR sa domnieva, že takáto požiadavka by bola administratívne náročná a mohla by viesť 
k nejednotnej praxi. Postačovať by mali informácie o relevantnom opravnom prostriedku, príslušnom orgáne a prípadne lehote na jeho podanie, ak sú tieto informácie v čase vydania EVP známe a uplatniteľné. Zároveň je podľa SR potrebné zachovať vecnú väzbu medzi informačnou povinnosťou podľa článku 6 a materiálnou úpravou opravných prostriedkov podľa článku 17.

Článok 7 – Podmienky vydania a zaslania EVP
Článok 7 vymedzuje podmienky vydania a zaslania EVP, pričom jeho vydanie 
je podmienené splnením požiadaviek nevyhnutnosti a primeranosti a zároveň tým, 
že príslušné vyšetrovacie opatrenie by bolo prípustné aj v porovnateľnej vnútroštátnej situácii.

Pozícia SR: SR v zásade podporuje navrhované znenie tohto ustanovenia. Posúdenie nevyhnutnosti a primeranosti EVP by malo byť v prvom rade v pôsobnosti vydávajúceho orgánu, ktorý pozná skutkový a procesný kontext veci. Vykonávajúci orgán nemá toto posúdenie všeobecne nahrádzať vlastným meritórnym preskúmaním. Súčasne musí zostať zachovaná podmienka, že požadované opatrenie by bolo možné nariadiť alebo vykonať 
za porovnateľných okolností aj vo vnútroštátnom prípade.

Článok 8 – Zasielanie EVP
Toto ustanovenie stanovuje postup na zasielanie EVP medzi vydávajúcimi a vykonávajúcimi orgánmi.

Pozícia SR: SR považuje za vhodné zachovať priame zasielanie EVP a priamu komunikáciu medzi vydávajúcim a vykonávajúcim orgánom ako základný model justičnej spolupráce. Podľa SR by mala byť úloha ústredného orgánu podporná alebo administratívna 
a jeho zapojenie by nemalo viesť k vytvoreniu všeobecného medzičlánku ani k zbytočnej formalizácii či predlžovaniu komunikácie medzi príslušnými orgánmi. 

Zároveň je podľa SR vhodné zabezpečiť praktické riešenie pre prípady, keď vydávajúci orgán nepozná príslušný vykonávajúci orgán, napríklad prostredníctvom kontaktných miest Európskej justičnej siete, pričom nesprávne adresovaný EVP by mal byť bezodkladne postúpený z úradnej moci príslušnému vykonávajúcemu orgánu.


Článok 9 – EVP týkajúci sa skoršieho EVP
Článok 9 stanovuje osobitné pravidlá pre prípady, keď sa EVP vzťahuje na skôr vydaný EVP.

Pozícia SR: K základnej koncepcii SR nemá pripomienky. Možnosť nadviazať ďalším EVP na skoršie vydaný EVP zodpovedá praktickým potrebám vyšetrovania, pri ktorom sa potreba ďalšieho opatrenia môže objaviť až na základe výsledku už vykonaného úkonu.

Článok 10 – Uznanie a vykonanie
Toto ustanovenie upravuje pravidlá uznávania a vykonávania EVP, vrátane dodržiavania formálnych náležitostí a postupov, účasti orgánov vydávajúceho štátu na jeho vykonávaní 
a vzájomnej spolupráce medzi vydávajúcim a vykonávajúcim orgánom.
Pozícia SR: Navrhovanú koncepciu SR podporuje. Výkon EVP má byť založený 
na vzájomnom uznávaní a zároveň na rešpektovaní právneho poriadku vykonávajúceho štátu. Osobitné formality požadované vydávajúcim štátom môžu mať zásadný význam pre následnú použiteľnosť dôkazu a podľa SR by mali byť rešpektované v maximálnom možnom rozsahu, 
pokiaľ nie sú v rozpore so základnými zásadami práva vykonávajúceho štátu.

Článok 11 – Použitie iného vyšetrovacieho opatrenia
Článok 11 upravuje podmienky použitia iného vyšetrovacieho opatrenia, než aké je uvedené v EVP, vrátane prípadov, keď požadované opatrenie nie je dostupné vo vykonávajúcom štáte, a stanovuje postup komunikácie medzi vykonávajúcim a vydávajúcim orgánom v takýchto prípadoch.

Pozícia SR: Mechanizmus použitia iného vyšetrovacieho opatrenia predstavuje dôležitý prvok flexibility systému EVP, nesmie však viesť k strate dôkazného účelu požadovaného opatrenia. Podľa SR nie je postačujúce, aby bolo náhradné opatrenie iba formálne podobné. Musí byť spôsobilé dosiahnuť porovnateľný dôkazný výsledok a podľa možnosti zabezpečiť jeho procesnú využiteľnosť vo vydávajúcom štáte. 

Článok 12 – Dôvody neuznania alebo nevykonania EVP
V tomto ustanovení sú upravené situácie, v ktorých môže vykonávajúci štát EVP odmietnuť uznať alebo vykonať. Stanovuje teda konkrétne dôvody, pre ktoré nemusí byť požadované vyšetrovacie opatrenie vykonané.

Pozícia SR: SR považuje taxatívne vymedzenie a reštriktívny výklad dôvodov neuznania alebo nevykonania za základný prvok riadneho uplatňovania zásady vzájomného uznávania. Pokiaľ ide o dôvod týkajúci sa ochrany základných práv, SR navrhuje bližšie vymedziť požiadavku konkrétnosti. Podľa SR by nemalo byť odmietnutie výkonu založené iba 
na všeobecnom alebo abstraktnom hodnotení právneho systému vydávajúceho štátu.

Článok 13 – Lehoty na uznanie alebo vykonanie EVP
Tento článok stanovuje lehoty, v ktorých musí vykonávajúci orgán rozhodnúť o uznaní 
a vykonaní EVP a následne požadované opatrenie vykonať.
Pozícia SR: Systém lehôt predstavuje významný prvok praktickej efektívnosti EVP. 
Ak vykonávajúci orgán nemôže dodržať stanovenú lehotu na vykonanie opatrenia, samotné oznámenie dôvodov omeškania neposkytuje vydávajúcemu orgánu dostatočnú procesnú istotu. 

Článok 14 – Odovzdanie dôkazov
Článok 14 upravuje postup pri odovzdávaní a prenose dôkazov získaných na základe EVP vydávajúcemu štátu.

Pozícia SR: SR považuje za potrebné zabezpečiť, aby predbežné vykonanie vyšetrovacieho opatrenia nepodliehalo miernejším podmienkam ako porovnateľné vnútroštátne opatrenie vo vykonávajúcom štáte. Predbežný výkon by preto nemal predstavovať samostatný právny základ na obídenie vnútroštátnych procesných alebo kompetenčných požiadaviek vrátane prípadnej povinnosti predchádzajúceho súdneho povolenia. Ak vnútroštátne právo umožňuje vykonanie opatrenia v naliehavom režime, takýto postup by mal byť možný 
aj v cezhraničnom prípade za rovnakých podmienok.
SR podporuje mechanizmus, podľa ktorého vykonávajúci orgán pri odovzdaní dôkazov oznámi vydávajúcemu orgánu prípadné podmienky alebo obmedzenia ich ďalšieho použitia. Takéto podmienky by mali byť vydávajúcemu orgánu známe už pri prijatí dôkazov, 
aby ich mohol zohľadniť pri ďalšom procesnom postupe.
SR zároveň navrhuje doplniť povinnosť vykonávajúceho orgánu informovať vydávajúci orgán o dôvodoch odkladu a o predpokladanom čase potrebnom na vykonanie vyšetrovacieho opatrenia bez zbytočného odkladu. Takáto informácia umožní vydávajúcemu orgánu včas prispôsobiť ďalší procesný postup.
Článok 15 – Dôvody odkladu uznania alebo vykonania
Toto ustanovenie upravuje dôvody, pre ktoré možno dočasne odložiť uznanie alebo vykonanie EVP. Zároveň, ihneď ako zanikne dôvod odkladu, vykonávajúci orgán 
má povinnosť bezodkladne prijať potrebné opatrenia na vykonanie EVP a informovať o tom vydávajúci orgán.

Pozícia SR: SR považuje dôvody odkladu za primerane vymedzené. Pevná maximálna lehota odkladu nemusí byť vhodná v prípadoch, keď objektívna prekážka naďalej trvá. Podstatnejšia je povinnosť informovať vydávajúci orgán a podľa potreby s ním ďalší postup konzultovať.

Článok 16 – Informačná povinnosť
Článok 16 upravuje povinnosť vykonávajúceho orgánu informovať vydávajúci orgán 
o relevantných skutočnostiach súvisiacich s vykonaním EVP.

Pozícia SR: SR navrhované znenie ustanovenia podporuje a zároveň si uvedomuje, 
že efektívnosť EVP v značnej miere závisí od priamej a včasnej komunikácie príslušných orgánov. Informačná povinnosť má umožniť vydávajúcemu orgánu reagovať na nemožnosť vykonať opatrenie, omeškanie alebo inú praktickú prekážku.

Článok 17 – Opravné prostriedky
Článok 17 upravuje dostupnosť právnych prostriedkov nápravy pre osoby dotknuté vykonaním EVP.
Pozícia SR: Navrhovaná úprava podľa SR predstavuje významné spresnenie právnej ochrany osôb dotknutých EVP. 

SR podporuje požiadavku účinných opravných prostriedkov rovnocenných s právnou ochranou dostupnou v obdobnom vnútroštátnom prípade. Zároveň považuje za potrebné rešpektovať rozdelenie právomocí medzi vydávajúci a vykonávajúci štát. SR zastáva názor, že otázky týkajúce sa hmotnoprávnych dôvodov vydania EVP by mali byť riešiteľné 
vo vydávajúcom štáte, zatiaľ čo otázky súvisiace so spôsobom vykonania opatrenia podľa práva vykonávajúceho štátu by mali byť riešené v tomto štáte.

SR považuje za vhodné jednoznačnejšie v texte vyjadriť, že navrhovaná úprava nemá viesť 
k vytvoreniu osobitného systému nových formálnych opravných prostriedkov výlučne 
pre cezhraničné prípady. SR sa domnieva, že východiskom by mala zostať zásada, podľa ktorej majú byť vo vzťahu k vyšetrovacím opatreniam uvedeným v EVP dostupné účinné opravné prostriedky rovnocenné s tými, ktoré sú k dispozícii v obdobnom vnútroštátnom prípade. Požiadavka účinnej právnej ochrany preto podľa SR nemusí nevyhnutne znamenať zavedenie samostatného opravného prostriedku proti každému rozhodnutiu alebo procesnému opatreniu súvisiacemu s EVP, pokiaľ vnútroštátny právny poriadok poskytuje účinnú možnosť preskúmania zodpovedajúcu požiadavkám práva Únie a článku 47 Charty.

Články 18 a 19
Ustanovenie 18 upravuje trestnú zodpovednosť úradníkov v súvislosti s výkonom ich činnosti pri vykonávaní EVP a ustanovenie 19 rieši občianskoprávnu zodpovednosť úradníkov pri vykonávaní EVP.

Pozícia SR: K navrhovanej úprave SR nemá zásadné pripomienky. Doterajší systém zodpovednosti úradných osôb pri výkone úloh v inom členskom štáte je možné zachovať.

Článok 20 – Dôvernosť
Článok 20 upravuje povinnosť zachovávať dôvernosť informácií získaných v súvislosti 
s EVP.

Pozícia SR: SR víta navrhované znenie článku 20. Za správne považuje najmä rozlíšenie medzi povinnosťou zachovávať dôvernosť a právnym režimom následného použitia 
alebo ďalšieho odovzdávania informácií alebo dôkazov.


Článok 21 – Podmienky následného použitia a ďalšieho odovzdávania informácií alebo dôkazov
Toto ustanovenie upravuje podmienky ďalšieho využitia a odovzdávania získaných informácií alebo dôkazov.

Pozícia SR: SR víta a podporuje snahu o zjednotenie pravidiel následného použitia. 

Zároveň sa však SR domnieva, že slovné spojenie „podmienky obmedzujúce použitie“ 
si vyžaduje spresnenie, nakoľko nie je úplne jednoznačné, či zahŕňa iba obmedzenia vyplývajúce zo zásady špeciality alebo aj iné podmienky stanovené vnútroštátnym právom alebo poskytujúcim orgánom. SR zároveň považuje za vhodné jasnejšie vymedziť i rozdiel medzi „následným použitím“ a „následným odovzdaním“. 

Podľa SR by sa zároveň pri ďalšom odovzdaní tretiemu štátu alebo medzinárodnej organizácii nemalo automaticky vychádzať z rovnakého režimu ako pri následnom použití 
v rámci EÚ.  

Súčasne SR považuje za potrebné zachovať jasnú hranicu medzi článkom 21 a článkom 35. Z hľadiska právnej istoty by bolo zároveň vhodné jasne vymedziť, či sa jednotlivé pravidlá článku 21 uplatňujú rovnako na informácie a dôkazy, a podľa potreby spresniť definíciu pojmu „medzinárodná organizácia“, najmä ak sa s ďalším odovzdaním takémuto subjektu spájajú osobitné právne následky.

Články 22 a 23 – Dočasné odovzdanie osôb pozbavených osobnej slobody
Článok 22 umožňuje dočasné odovzdanie osoby vo väzbe alebo vo výkone trestu 
do vydávajúceho štátu na účely vykonania vyšetrovacieho opatrenia, pričom článok 23 umožňuje dočasné odovzdanie osoby vo väzbe alebo vo výkone trestu do vykonávajúceho štátu na účely vykonania vyšetrovacieho opatrenia.

Pozícia SR: SR nemá k tomuto ustanoveniu zásadné pripomienky, za podstatné však považuje zachovanie súhlasu dotknutej osoby a procesných záruk spojených s pokračovaním pozbavenia osobnej slobody.

Článok 24 – Výsluch prostredníctvom videokonferencie alebo inej technológie diaľkovej komunikácie
Toto ustanovenie upravuje možnosť vykonať výsluch prostredníctvom videokonferencie alebo inej technológie diaľkovej komunikácie.

Pozícia SR: Článok 24 SR považuje za jedno z kľúčových ustanovení z hľadiska vymedzenia vzťahu medzi EVP a EPÚD a zároveň považuje za vhodné zachovanie funkčného rozlíšenia oboch mechanizmov.

Článok 24 by mal zostať osobitným režimom pre prípady, keď je hlavným účelom cezhraničného spojenia vykonanie výsluchu osoby ako vyšetrovacieho alebo dôkazného opatrenia. EPÚD má naopak slúžiť na zabezpečenie širšej procesnej účasti osoby na súdnom konaní, teda na situácie, keď sa osoba nezúčastňuje na diaľku výlučne preto, aby bola vypočutá.

Podľa SR je taktiež potrebné zohľadniť situácie, v ktorých sa účel získania dôkazov prelína s účelom účasti na konaní. V aplikačnej praxi môže ísť najmä o prípady, keď je obvinená osoba najskôr vypočutá a následne zostáva pripojená a ďalej vykonáva svoje procesné práva, alebo keď obeť vystupuje súčasne ako procesná strana a ako svedok. Podľa SR by v takýchto prípadoch nemalo byť potrebné vydávať dva samostatné nástroje iba preto, že sa počas toho istého pojednávania zmení procesná funkcia účasti tej istej osoby. 

SR pri podozrivej alebo obvinenej osobe považuje za vhodné zachovať plný rozsah procesných záruk spojených s právom na obhajobu vrátane možnosti účinne sledovať priebeh výsluchu, reagovať na vykonávané úkony a dôverne komunikovať s obhajcom. Pojem „iná technológia diaľkovej komunikácie“ by pri podozrivej alebo obvinenej osobe podľa nášho názoru nemal zahŕňať výlučne zvukové spojenie. Použitá technológia by mala zabezpečovať súčasný obojsmerný prenos obrazu a zvuku.

Článok 25 – Výsluch formou telefonickej konferencie
Článok 25 upravuje možnosť vypočuť znalca alebo svedka prostredníctvom telefonickej konferencie. 

Pozícia SR: SR podporuje osobitný režim telefonickej konferencie pri výsluchu svedka 
alebo znalca. Samostatná úprava v článku 25 zároveň podporuje výklad, podľa ktorého samotná zvuková komunikácia nepredstavuje primeranú formu diaľkovej účasti podozrivej alebo obvinenej osoby.

Článok 26 – Informácie o bankových a iných finančných účtoch
Toto ustanovenie upravuje možnosť požiadať o informácie týkajúce sa bankových a iných finančných účtov.

Pozícia SR: SR považuje navrhovaný režim za primeraný. Za významnú materiálnu záruku považuje povinnosť vydávajúceho orgánu uviesť, prečo sú požadované informácie relevantné pre konkrétne trestné konanie a z akých dôvodov predpokladá existenciu účtu 
vo vykonávajúcom štáte. 

Článok 27 – Informácie o bankových a iných finančných operáciách
Článok 27 upravuje možnosť získania informácií o bankových a iných finančných operáciách. 

Pozícia SR: Článok 27 nadväzuje na článok 26. SR navrhuje terminologicky zosúladiť rozsah pojmu bankových a iných finančných inštitúcií v oboch ustanoveniach tak, aby nevznikali pochybnosti o tom, či možno transakčné údaje získať v rovnakom rozsahu ako informácie 
o samotnej existencii účtu.
Článok 28 – Opatrenia vykonávané v reálnom čase, priebežne alebo počas určitého  obdobia
Článok 28 upravuje vyšetrovacie opatrenia, pri ktorých sa dôkazy získavajú priebežne, 
v reálnom čase alebo počas určitého obdobia. 

Pozícia SR: Rozšírenie článku o technické sledovanie, lokalizačné zariadenia a získavanie zvukových alebo vizuálnych údajov SR podporuje. Zároveň však považuje za dôležité jasne vymedziť vzťah článku 28 od článkov 30, 31, 33 a 34. SR navrhuje explicitne vysvetliť, 
že článok 28 určuje druh vyšetrovacieho opatrenia, zatiaľ čo články 30 a 34 riešia jeho cezhraničný rozmer v odlišných procesných situáciách. Podľa SR by mala byť rozhodujúcim kritériom funkcia opatrenia a povaha získavaných údajov, nie iba technický názov zariadenia.

Článok 29 – Utajené vyšetrovania
Toto ustanovenie upravuje osobitné pravidlá pre vykonávanie utajených vyšetrovaní.

Pozícia SR: SR podporuje zachovanie osobitného režimu. Každopádne, vzhľadom 
na citlivosť týchto opatrení by bolo podľa SR vhodné uviesť, že praktická dohoda príslušných orgánov má podľa potreby upravovať najmä riadenie operácie, rozsah oprávnení zúčastnených osôb, bezpečnostné opatrenia a spôsob využitia získaných dôkazov.

Článok 30 – Cezhraničné sledovanie
V tomto ustanovení sú upravené osobitné podmienky a pravidlá pre vykonávanie cezhraničného dohľadu.

Pozícia SR: SR považuje zavedenie samostatnej úpravy cezhraničného sledovania
za prínosné. Podmienky naliehavého režimu však musia byť formulované dostatočne určito. Potrebné je jasne určiť, čo predstavuje naliehavú situáciu, kedy vzniká notifikačná povinnosť a aký je procesný režim informácií získaných do rozhodnutia príslušného orgánu druhého členského štátu. V tejto súvislosti by bolo podľa SR vhodné venovať osobitnú pozornosť úprave právnych následkov v prípade, keď sa až následne ukáže, že podmienky pre použitie naliehavého režimu podľa článku 30 ods. 6 neboli splnené, vrátane režimu informácií alebo dôkazov získaných pred rozhodnutím príslušného orgánu vykonávajúceho štátu. SR taktiež navrhuje preniesť do normatívneho textu vzťah k článku 40 Schengenského vykonávacieho dohovoru.

Článok 31 – Odpočúvanie s technickou pomocou iného členského štátu
Článok 31 upravuje postup pri žiadosti o odpočúvanie telekomunikačnej prevádzky 
s technickou pomocou iného členského štátu. 

Pozícia SR: Základnú koncepciu SR podporuje. Opätovne však vystupuje do popredia potreba funkčného vymedzenia odpočúvania komunikácie a jeho odlíšenia od technického sledovania a získavania už uložených údajov. Za rozhodujúce kritérium SR považuje zachytávanie obsahu komunikácie počas jej prenosu. Toto kritérium by malo byť zrejmé 
z článku 2 alebo z osobitného ustanovenia tejto časti smernice.
Článok 32 – Predbežné opatrenia
Tento článok upravuje predbežné opatrenia zamerané na zabránenie zničeniu, poškodeniu alebo strate dôkazov.

Pozícia SR: Možnosť prijať predbežné opatrenie s cieľom zabrániť zničeniu, premiestneniu alebo strate veci, ktorá má byť použitá ako dôkaz SR podporuje. Podľa SR je však potrebné zachovať účel článku 32 ako dočasného zabezpečenia dostupnosti dôkazu a odlíšiť ho 
od nástrojov určených na zaistenie majetku na účely následnej konfiškácie.

Článok 33 – Oznámenie členskému štátu, v ktorom sa nachádza odpočúvaná osoba
V tomto ustanovení je upravený oznamovací postup voči členskému štátu, na území ktorého sa nachádza odpočúvaná osoba, ak jeho technická pomoc nie je potrebná. 

Pozícia SR: SR považuje notifikačný mechanizmus za potrebný. Podľa SR by mal byť jasne upravený právny režim údajov získaných do rozhodnutia notifikovaného štátu, najmä 
ak tento štát následne rozhodne, že opatrenie by v obdobnom vnútroštátnom prípade nebolo povolené.

Článok 34 – Použitie technického záznamového zariadenia
Článok 34 upravuje oznamovanie používania technického záznamového zariadenia na území iného členského štátu bez potreby jeho technickej pomoci.

Pozícia SR: Samostatný notifikačný režim pre lokalizačné, zvukové alebo vizuálne technické zariadenia možno podporiť. SR sa domnieva, že by bolo vhodné doplniť funkčné vymedzenie pojmu „technické záznamové zariadenie“. Zároveň SR navrhuje preskúmať, 
či je automatické použitie všetkých pravidiel článku 33 mutatis mutandis primerané 
pri všetkých typoch technických zariadení.

Článok 35 – Použitie predtým vymenených informácií ako dôkazu
V ustanovení 35 je upravený postup pri žiadosti o súhlas s použitím už predtým vymenených informácií ako dôkazov. 

Pozícia SR: Samotnú úpravu tejto situácie SR podporuje. Článok 35 však musí zostať jasne odlíšený od článku 21. Nejde o následné použitie dôkazu už získaného v režime smernice, ale o situáciu, keď bola informácia medzi príslušnými orgánmi vymenená už skôr 
a až následne vznikla potreba použiť ju ako dôkaz.

HLAVA III – EURÓPSKY PRÍKAZ NA ÚČASŤ NA DIAĽKU

Pozícia SR: Zavedenie jednotného právneho rámca pre cezhraničnú účasť osoby na súdnom konaní môže mať podľa SR praktickú pridanú hodnotu. Takýto nástroj môže byť vhodný najmä v menej závažných alebo procesne jednoduchších veciach, pri osobách nachádzajúcich sa vo väzbe alebo vo výkone trestu v inom členskom štáte, pri niektorých úkonoch odvolacieho alebo vykonávacieho konania, ako aj v určitých prípadoch účasti obetí.
Samotný návrh vychádza z požiadavky, aby vzdialená účasť neznižovala úroveň ochrany procesných práv, rovnosť zbraní ani účinný výkon práv obhajoby a aby osoba mohla svoje procesné práva vykonávať za podmienok čo najviac porovnateľných s fyzickou účasťou.  Zároveň je podľa SR však potrebné zabezpečiť, aby navrhovaná úprava nebola spojená 
s neprimeranou mierou formalizácie. Rozsah formulárov, informačných povinností, dôvodov odmietnutia a technických požiadaviek by mal byť nastavený primerane účelu EPÚD 
a podmienkam jeho praktického využívania.

Článok 36 – EPÚD a povinnosť vykonať ho
V článku 36 sa vymedzuje (EPÚD) ako nový nástroj vzájomného uznávania na účely umožnenia účasti podozrivej osoby, obvinenej osoby alebo obete trestného činu 
na pojednávaní prostredníctvom videokonferencie alebo inej technológie diaľkovej komunikácie z územia iného členského štátu.

Pozícia SR: SR podporuje základný cieľ vytvoriť jednotný mechanizmus umožňujúci cezhraničnú účasť osoby na súdnom konaní. Takýto nástroj môže mať praktickú pridanú hodnotu najmä v prípadoch, keď osobná účasť osoby v inom členskom štáte predstavuje neprimeranú praktickú, časovú alebo organizačnú záťaž alebo keď môže účasť na diaľku prispieť k predchádzaniu prieťahom v konaní. 

EVP je nástrojom primárne určeným na cezhraničné získavanie dôkazov, zatiaľ čo EPÚD smeruje k zabezpečeniu procesnej účasti osoby aj v situáciách, ktoré dôkazný účel nemajú. 
Ak má byť EPÚD zachovaný v tejto smernici, SR považuje za vhodné jeho právnu funkciu 
v normatívnom texte vymedziť takým spôsobom, aby bolo jasné, prečo popri článku 
24 existuje samostatný režim.

Podľa SR môže byť v aplikačnej praxi účasť na diaľku vhodnejšia najmä pri kratších a menej komplexných konaniach, pri pojednávaniach, na ktorých sa nevykonáva rozsiahle dokazovanie, pri vyhlásení rozhodnutia alebo v určitých konaniach o opravných prostriedkoch. Naopak, pri rozsiahlych hlavných pojednávaniach, komplikovanom dokazovaní alebo tam, kde bezprostredné vnímanie osoby súdom zohráva významnú úlohu, môže byť osobná účasť vhodnejšia.

Slovné spojenie „iné technológie diaľkovej komunikácie“ by podľa SR bolo vhodné  na účely hlavy III vymedziť takým spôsobom, aby technológia zabezpečovala súčasné obojsmerné spojenie umožňujúce prenos obrazu a zvuku. 

Článok 37 – Podmienky vydania a zaslania EPÚD
V článku 37 sa stanovujú podmienky na vydanie EPÚD, najmä pokiaľ ide o splnenie podmienok na účasť dotknutej osoby na pojednávaní prostredníctvom videokonferencie alebo inej technológie diaľkovej komunikácie.

Pozícia SR: SR navrhuje spresniť niektoré časti tohto ustanovenia, ktoré sú v súčasnosti formulované príliš všeobecne. Ide najmä o vymedzenie pojmu dočasný pobyt, spôsob posudzovania primeranosti a podmienky súhlasu dotknutej osoby.

SR považuje súhlas dotknutej osoby za základný prvok mechanizmu EPÚD. Vzdialená účasť predstavuje osobitný spôsob výkonu práva byť prítomný na súdnom konaní a vo všeobecnosti by mala byť založená na slobodnom a informovanom rozhodnutí osoby. Výnimky zo súhlasu by mali byť podľa SR reštriktívne a nemali by byť založené iba na všeobecnom záujme 
na efektívnosti konania.
V prípade uplatnenia výnimky zo súhlasu SR považuje za dôležité zabezpečiť možnosť účinného súdneho preskúmania rozhodnutia o vydaní EPÚD. Zároveň by bolo vhodné objasniť, že samotná žiadosť osoby o účasť na diaľku neznamená vznik subjektívneho práva na účasť prostredníctvom videokonferencie. Konečné posúdenie vhodnosti a proporcionality by malo podľa SR zostať na príslušnom justičnom orgáne.

Osobitný prístup si vyžadujú deti a mladiství. Pri nich musí byť zohľadnený 
ich najlepší záujem a procesné záruky vyplývajúce zo smernice (EÚ) 2016/800[footnoteRef:4].  [4:  Smernica Európskeho parlamentu a Rady (EÚ) 2016/800 z 11. mája 2016 o procesných zárukách pre deti, ktoré sú podozrivými alebo obvinenými osobami v trestnom konaní ] 


SR zároveň považuje za vhodné v spojení s článkom 38 jednoznačne upraviť možnosť odvolania udeleného súhlasu a procesné dôsledky takého odvolania.

Článok 38 – Súhlas s účasťou na diaľku
Článok 38 stanovuje postup a procesné záruky pri získavaní súhlasu dotknutej osoby 
s vykonaním úkonu podľa EPÚD.

Pozícia SR: Z pohľadu SR je dôležité, aby právna úprava zabezpečila, že súhlas bude udelený slobodne, konkrétne a jednoznačne. Ak by k jeho odvolaniu došlo až v priebehu prebiehajúceho pojednávania, bolo by vhodné ponechať súdu primeraný priestor 
na posúdenie konkrétnych okolností prípadu s cieľom predísť prípadnému zneužitiu tohto mechanizmu na procesné obštrukcie.

SR považuje za vhodné, aby dokumentovanie súhlasu v čo najväčšej miere vychádzalo 
z existujúcich vnútroštátnych procesných pravidiel a aby sa zavedenie osobitného formalizovaného mechanizmu uplatňovalo len v prípadoch, keď je to prakticky odôvodnené.

Článok 39 – Forma a jazyk EPÚD
Toto ustanovenie určuje povinný obsah štandardného formulára EPÚD a údaje, ktoré musí obsahovať na účely jeho riadneho vybavenia.

Pozícia SR: SR nemá zásadné pripomienky k základnému jazykovému režimu. Navrhuje však rozsah formulára opätovne preskúmať, nakoľko návrh požaduje pomerne široký okruh údajov vrátane štádia konania, počtu a predpokladaného času pojednávaní, informácií 
o súhlase, praktických opatrení a osobitných formalít. Z pohľadu SR by mali jednotlivé údaje vo formulári slúžiť buď na posúdenie uznania a vykonania EPÚD, alebo na zabezpečenie jeho praktickej realizácie. V prípade údajov, ktoré nesledujú ani jeden z uvedených účelov, by bolo podľa SR vhodné zvážiť ich vypustenie z formulára.

Článok 40 – Zasielanie EPÚD
Článok 40 upravuje spôsob a podmienky odosielania EPÚD medzi príslušnými orgánmi členských štátov.

Pozícia SR: SR podporuje priamy model komunikácie. Z pohľadu SR by mal byť aj pri EPÚD zachovaný priamy kontakt medzi príslušnými orgánmi ako základné pravidlo, obdobne 
ako pri EVP. Ak príslušný vykonávajúci orgán nie je známy, možno využiť kontaktné body Európskej justičnej siete. Nesprávne adresovaný EPÚD by mal byť z úradnej moci postúpený príslušnému orgánu. Zároveň, rozsah prikladaných dokumentov, vrátane záznamu o súhlase, by mal byť obmedzený na dokumenty skutočne potrebné na uznanie a vykonanie EPÚD.

Článok 41 – Uznanie a vykonanie
V tomto ustanovení sú stanovené povinnosti vykonania a uznania EPÚD bez ďalších formalít, s výnimkou prípadov, keď sú splnené podmienky na jeho odmietnutie.

Pozícia SR: Podľa SR si toto ustanovenie vyžaduje ďalšie koncepčné spresnenie. 
Ak má byť EPÚD založený na zásade vzájomného uznávania, podľa SR by malo byť jednoznačné, čo je predmetom uznania. Vykonávajúci štát totiž vo významnej miere nevykonáva samotný procesný úkon, ale vytvára technické, organizačné a praktické podmienky pre účasť osoby na konaní vedenom v inom členskom štáte. 

SR zároveň podporuje zásadu, podľa ktorej sa samotné súdne konanie riadi právom vydávajúceho štátu, zatiaľ čo opatrenia vykonávané na území vykonávajúceho štátu 
sa riadia právom tohto štátu.

Článok 42 – Požiadavky a praktické opatrenia
Článok 42 upravuje podrobné pravidlá a praktické postupy, ktoré sa uplatňujú pri prijímaní a vybavovaní žiadostí o vykonanie EPÚD.

Pozícia SR: SR považuje za vhodné presnejšie rozdeliť zodpovednosť vydávajúceho 
a vykonávajúceho štátu. Vydávajúci štát zodpovedá za vedenie konania, procesné rozhodnutia a uplatňovanie procesných práv podľa svojho právneho poriadku. Na druhej strane, vykonávajúci štát má zabezpečovať predovšetkým praktické podmienky na svojom území - overenie totožnosti, vhodné miesto účasti, technické spojenie a potrebnú organizačnú asistenciu. 

SR považuje za vhodné, aby smernica nezavádzala všeobecnú povinnosť právneho zastúpenia nad rámec požiadaviek vyplývajúcich z práva Únie alebo príslušného vnútroštátneho práva. Ak je však osoba zastúpená obhajcom, malo by byť zabezpečené, 
že ich komunikácia bude dôverná a účinná. Podľa SR je pri uplatňovaní tejto požiadavky potrebné zohľadniť aj technické, personálne a priestorové nároky spojené s dlhými 
alebo komplexnými pojednávaniami.

Článok 43 – Dôvody neuznania alebo nevykonania EPÚD
Toto ustanovenie stanovuje povinné a voliteľné dôvody, na základe ktorých môže 
alebo musí vykonávajúci orgán EPÚD odmietnuť uznať alebo vykonať.

Pozícia SR: Dôvody odmietnutia by mali byť podľa SR taxatívne vymedzené, jasné 
a primerané povahe EPÚD. SR zároveň považuje za dôležité zohľadniť okolnosti každého konkrétneho prípadu. Pred prijatím rozhodnutia o neuznaní alebo nevykonaní považuje za vhodné uskutočniť konzultáciu medzi príslušnými orgánmi, ak možno od takejto konzultácie očakávať, že prispeje k odstráneniu vzniknutej prekážky.

Články 44 až 46 – Lehoty, nemožnosť vykonania a informačné povinnosti
Toto ustanovenie stanovuje lehoty, v ktorých má vykonávajúci orgán prijať rozhodnutie 
o uznaní a vykonaní EPÚD.

Pozícia SR: Z pohľadu SR si koncept odkladu výkonu EPÚD vyžaduje samostatnú úpravu, keďže návrh dostatočne nerozlišuje medzi dočasnou prekážkou výkonu a jeho definitívnou nemožnosťou. Dočasná nedostupnosť technického vybavenia, tlmočníka, vhodných priestorov alebo inej nevyhnutnej kapacity by preto podľa SR nemala sama osebe viesť 
k definitívnemu nevykonaniu EPÚD.

Pri článku 45 SR zároveň navrhuje spresniť pojem „primerané úsilie“ pri hľadaní osoby tak, aby nevznikla povinnosť vykonávajúceho orgánu vykonávať neprimerane rozsiahle pátracie úkony.
Článok 47 – Predbežné opatrenia
Článok 47 upravuje predbežné opatrenia, najmä možnosť vykonávajúceho štátu prijať opatrenia podľa vnútroštátneho práva vrátane zadržania osoby, s cieľom zabezpečiť jej zotrvanie na území vykonávajúceho štátu do rozhodnutia o uznaní a vykonaní európskeho zatykača.

Pozícia SR: Článok 47 podľa názoru SR vyvoláva viaceré otázky, ktorým by bolo vhodné venovať ďalšiu pozornosť. 

Navrhovaná úprava v súčasnom znení umožňuje, aby po odsúdení osoby zúčastňujúcej 
sa na konaní prostredníctvom EPÚD a pred doručením a rozhodnutím o európskom zatýkacom rozkaze vykonávajúci štát prijal opatrenia smerujúce k zabezpečeniu zotrvania tejto osoby na svojom území vrátane jej zadržania. Takéto riešenie môže vyvolávať otázky 
z hľadiska vzťahu medzi účinkami EPÚD a právnym režimom EZR. V tejto súvislosti by preto podľa SR bolo vhodné zvážiť aj možnosť vypustenia článku 47.
Článok 48 – Konzultácie medzi vydávajúcim a vykonávajúcim orgánom
Toto ustanovenie podporuje a upravuje priame konzultácie medzi vydávajúcimi 
a vykonávajúcimi orgánmi s cieľom uľahčiť a urýchliť vybavovanie EPÚD.

Pozícia SR: Mechanizmus priamych konzultácií SR podporuje. SR sa domnieva, že osobitne užitočná môže byť konzultácia ešte pred vydaním EPÚD, napríklad pri overení dostupnosti technického vybavenia, osobitných potrieb osoby, dostupnosti tlmočenia alebo vhodného termínu pojednávania. Konzultácie by však podľa SR nemali predstavovať povinnú dodatočnú formalitu v každom prípade, ak ich praktická potreba nevzniká.

Článok 49 – Procesné práva a záruky
Článok 49 upravuje procesné práva osôb dotknutých vykonaním EPÚD a zabezpečuje 
ich uplatňovanie v súvislosti s konaním.

Pozícia SR: SR považuje článok 49 za jedno z najvýznamnejších ustanovení hlavy III. 
Účasť na diaľku by podľa SR nemala viesť k nižšej úrovni procesnej ochrany ako osobná účasť. Návrh správne vychádza z požiadavky, aby osoba mohla svoje práva účinne vykonávať, pokiaľ výkon týchto práv súvisí s príslušným pojednávaním. 

Pri zraniteľných osobách by sa podľa SR mali konkrétne opatrenia určovať individuálne, 
so zohľadnením okolností konkrétneho prípadu, pričom pri dieťati by mal byť prvoradým kritériom jeho najlepší záujem, ako to návrh výslovne ustanovuje.. 

Článok 50 – Opravné prostriedky
Článok 50 stanovuje právo dotknutých osôb na účinné prostriedky nápravy proti opatreniam alebo rozhodnutiam prijatým v súvislosti s EPÚD.

Pozícia SR: Existencia účinných opravných prostriedkov je pri EPÚD podľa SR potrebná. SR navrhuje presnejšie rozdelenie právomocí vydávajúceho a vykonávajúceho štátu. Opravný prostriedok proti samotnému rozhodnutiu vydať EPÚD a jeho vecným dôvodom má podľa SR patriť do právomoci vydávajúceho štátu. Opravné prostriedky týkajúce 
sa uznania alebo praktického spôsobu výkonu majú byť dostupné vo vykonávajúcom štáte. Podľa SR by náprava prípadného porušenia procesných práv v priebehu samotného súdneho konania mala byť v prvom rade zabezpečená súdom, ktorý konanie vedie podľa procesného práva vydávajúceho štátu..

Zároveň SR považuje za vhodné objasniť, že článok 50 by nemal byť vykladaný spôsobom, ktorý by v každom prípade vyžadoval zavedenie nového samostatného formálneho opravného prostriedku voči účasti osoby na diaľku. Účasť na diaľku predstavuje predovšetkým spôsob procesnej účasti osoby na súdnom konaní, pričom rozsah požadovanej právnej ochrany by mal zohľadňovať povahu konkrétneho rozhodnutia a jeho vplyv 
na procesné práva dotknutej osoby. Ak vnútroštátne právo poskytuje účinnú možnosť preskúmania rozhodnutia o účasti osoby na diaľku alebo jeho dôsledkov prostredníctvom existujúcich procesných mechanizmov, smernica by podľa SR nemala vyžadovať vytvorenie osobitného opravného prostriedku.

10. Druh rozhodovacieho procesu v EÚ 
Riadny legislatívny postup
 
11. Časový priebeh rozhodovacieho procesu v EÚ
S ohľadom na doterajší priebeh legislatívneho procesu a povahu návrhu sa predpokladá jeho prijatie v časovom horizonte približne 2 rokov. 

12. Hodnotenie vplyvu a dosahu návrhu na Slovenskú republiku
Z politického hľadiska návrh predstavuje ďalšie prehĺbenie justičnej spolupráce medzi členskými štátmi Európskej únie v trestných veciach. Z pohľadu SR možno očakávať posilnenie cezhraničnej spolupráce pri získavaní dôkazov a pri účasti osôb na trestnom konaní na diaľku.

Z legislatívneho hľadiska návrh nadväzuje na existujúcu vnútroštátnu právnu úpravu európskeho vyšetrovacieho príkazu, najmä na zákon č. 236/2017 Z. z. o európskom vyšetrovacom príkaze v trestných veciach a o zmene a doplnení niektorých zákonov, ktorým bola do právneho poriadku Slovenskej republiky transponovaná smernica 2014/41/EÚ. 
Prijatie návrhu bude mať za následok potrebu zosúladenia vnútroštátnej právnej úpravy 
s novou právnou úpravou európskeho vyšetrovacieho príkazu a účasti na trestnom konaní 
na diaľku.

Z ekonomického hľadiska sa v súvislosti s implementáciou návrhu nepredpokladá žiadny vplyv na verejné rozpočty.

Zároveň sa nepredpokladajú žiadne priame sociálne ani environmentálne vplyvy návrhu. 

13. Vplyvy na vybrané oblasti 

	Vybrané vplyvy materiálu

	Vplyvy na rozpočet verejnej správy
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy, v prípade identifikovaného negatívneho vplyvu
	☐	Áno
	☒	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy, v prípade identifikovaného negatívneho vplyvu
	☐	Áno
	☒	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☐	Pozitívne
	☒	Žiadne
	☐	Negatívne

	    z toho vplyvy na MSP

	☐	Pozitívne
	☒	Žiadne
	☐	Negatívne

	Mechanizmus znižovania byrokracie a nákladov sa uplatňuje:
	☐	Áno
	
	
	☐	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie

	☐	Pozitívne
	☒	Žiadne
	☐	Negatívne

	Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☐	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne

	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne

	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne

